**UCAPAN ALU-ALUAN OLEH**

**YBHG DATO’ DR. KAMARULNAJUIB BIN CHE IBRAHIM**

**KETUA PENGARAH ALAM SEKITAR**

**SEMPENA SAMBUTAN HARI BUMI 2019**

**PADA 21 APRIL 2019 (AHAD)**

**DI TAMAN AWAM TELUK LIKAS 1, KOTA KINABALU, SABAH**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

BismillahirRahmannirRahim.

Assalamualaikum Warahmatullahi Wabarakatuh,

dan

Salam Sejahtera.

1. Terima kasih Tuan Pengacara Majlis,

2. Y.Berhormat Puan Isnaraissah Munirah Binti Majilis

Timbalan Menteri

Kementerian Tenaga, Sains, Teknologi, Alam Sekitar dan Perubahan Iklim (MESTECC)

* Y. Berbahagia Datuk Seri Dr. Mohd Azhar Bin Hj. Yahaya

Ketua Setiausaha(KSU) MESTECC

* Y. Berbahagia Encik William Baya

Setiausaha Tetap

Kementerian Pelancongan, Kebudayaan Dan Alam Sekitar

* Y. Berusaha Dr. Mohd Nor Azman Bin Hassan

Timbalan KSU MESTECC (Sains, Teknologi dan Inovasi)

* Y. Berusaha Dr. Nagulendran Kangayatkarasu

Timbalan KSU MESTECC (Alam Sekitar dan Perubahan Iklim)

* Y. Berusaha **Puan Noor Afifah Abdul Razak**

Timbalan KSU MESTECC (Tenaga)

* Ketua-Ketua Jabatan Persekutuan, Rakan-Rakan Strategik Jabatan Alam Sekitar,

# Y. Berhormat Dato’-Dato’, Tuan-Tuan dan Puan-Puan Yang Dihormati Sekalian,

1. Terlebih dahulu saya memanjatkan rasa syukur yang tidak terhingga kerana dengan izin dan limpah kurniaNYA dapat kita berkumpul di Majlis Sempena Sambutan Hari Bumi 2019 pada hari yang indah ini.
2. Saya juga ingin mengucapkan ribuan terima kasih kepada Y.Berhormat Puan Isnaraissah Munirah Binti Majilis, Timbalan Menteri MESTECC di atas kesudian Y. Berhormat untuk hadir merasmikan majlis kita pada hari ini. Terima kasih juga kepada Y. Bhg. Dato’-Dato’, Tuan-Tuan, Puan-Puan dan anak-anak sekalian yang sudi meluangkan masa hadir bersama memeriahkan majlis kita ini.
3. Tidak ketinggalan di sini, saya ingin mengucapkan setinggi penghargaan, tahniah dan terima kasih saya dan Jabatan Alam Sekitar kepada Kerajaan Negeri Sabah, Dewan Bandaraya Kota Kinabalu, pihak MESTECC, rakan strategik Jabatan dalam perlaksanaan program alam sekitar, semua ahli Jawatankuasa Kerja dan semua agensi-agensi yang memberikan sokongan padu dalam menjayakan majlis ini.

Y. Berhormat, Dato’-Dato’, Tuan-tuan, Puan-puan dan anak-anak sekalian,

1. Hari Bumi yang disambut pada tarikh 22 April setiap tahun di seluruh dunia, bermula sebagai satu gerakan di Amerika Syarikat sejak 1970an. Masyarakat dunia mula bergabung tenaga untuk menyemai rasa tanggungjawab serta meningkatkan kesedaran untuk melindungi bumi dan alam sekitar melalui pelbagai program kesedaran dan aktiviti alam sekitar.
2. Setiap tahun Sambutan Hari Bumi mempunyai temanya yang tersendiri. Pada tahun 2019 ini, Sambutan Hari Bumi membawa tema “Protect Our Species” atau “Lindungi Spesies Kita”. Setiap spesies mempunyai peranan penting di dalam ekosistem dan ada hubungkait dengan manusia.
3. Di Malaysia antara spesies yang ada, lebah misalnya merupakan serangga istimewa yang turut disebut di dalam Al-Quran, Surah An-Nahl. Selain dari sebagai agen pendebungaan/pollinator, madu yang dihasilkannya merupakan makanan berkhasiat dan mempunyai nilai ubatan. Dalam masa yang sama, lebah bergantung kepada bunga dari pohon-pohon sihat sebagai makanan.
4. Pengurangan dan kemusnahan spesies tumbuh-tumbuhan dan populasi haiwan adalah berhubung kait secara langsung dengan aktiviti manusia seperti pencemaran alam sekitar, aktiviti pertanian serta penggunaan racun perosak yang tidak terkawal, penebangan hutan dan perubahan iklim.

Hadirin yang saya hormati sekalian,

1. Untuk makluman, Objektif Sambutan Hari Bumi pada setiap tahun adalah seperti berikut:
2. Untuk meningkatkan kesedaran serta melibatkan penyertaan orang awam dalam usaha ke arah pemeliharaan dan pemuliharaan alam sekitar
3. Menggalakkan masyarakat untuk menjalankan pelbagai aktiviti yang menjurus kepada kesedaran alam sekitar seperti penanaman pokok, gotong-royong pembersihan kawasan dan sebagainya.
4. Untuk menarik minat masyarakat setempat untuk mengambil tahu, memahami dan seterusnya menghayati mesej alam sekitar yang ingin disampaikan.

Para hadirin sekalian,

1. Kempen Hindari Penggunaan Plastik Sekali Guna dan Penyedut Minuman Plastik telah dilancarkan pada tahun 2018 sejajar dengan saranan dan inisiatif Kementerian Tenaga, Sains, Teknologi, Alam Sekitar dan Perubahan Iklim (MESTECC).
2. *The Journal of Science* 2015 melaporkan tentang hasil kajian ke atas 192 negara yang bersempadan dengan laut pada tahun 2010 mendapati 275 juta tan plastik dihasilkan. Dari jumlah ini sebanyak 99.5 tan sisa plastik mencemari pantai, 31.9 juta tan sisa plastik tidak diuruskan dengan baik dan dianggarkan 4.8 hingga 12.7 juta tan memasuki laut. Ini merupakan jumlah yang besar. Sekiranya keadaaan ini tidak dikawal, pencemaran laut oleh plastik akan terus meningkat secara drastik dan menjejaskan ekosistem laut.
3. Sehubungan dengan itu, Jabatan ini mengambil inisiatif untuk mempromosikan kempen ini dengan mewar-warkan kempen menerusi semua platform Media sosial Malaysia ke arah mencapai kelestarian alam sekitar. Usaha ini mungkin kecil tetapi akan memberi impak yang cukup besar kepada pewaris pemacu Negara pada masa akan datang kerana acuan hari ini penentu kepimpinan pada hari esok.
4. Untuk makluman Y. Berhormat, Dato’-Dato’, Tuan-tuan dan Puan-puan sekalian, selain daripada Sambutan Hari Bumi Peringkat Kebangsaan di Kota Kinabalu ini, semua negeri di Malaysia juga turut mengadakan Sambutan Hari Bumi Peringkat Negeri masing-masing di mana JAS Negeri terlibat dalam sambutan ini.

Tuan-tuan dan Puan-puan,

1. Aktiviti pengumpulan ’household e-waste’ iaitu buangan elektrikal dan elektronik yang telah rosak/ tidak berfungsi, yang tidak digunakan lagi dan perlu dilupuskan adalah salah satu acara yang dijalankan semasa Sambutan Hari Bumi 2019.
2. JAS telah mula melaksanakan aktiviti ini sejak tahun 2013. Objektif Program Pengumpulan Household e-waste tersebut adalah:
3. Meningkatkan kesedaran orang awam akan tanggungjawab terhadap buangan e-waste dari isi rumah yang dimiliki.
4. Memastikan e-waste yang terkumpul dari isi rumah dikendalikan oleh kemudahan yang dilesenkan oleh Jabatan Alam Sekitar secara selamat dan tidak mencemarkan alam sekitar; dan
5. Mewujudkan jaringan kerjasama bersama semua lapisan masyarakat dan pihak berkepentingan dalam pengendalian e-waste dari isi rumah.
6. Antara contoh ‘household e-waste’ yang boleh diterima adalah televisyen, penyaman udara, mesin basuh, peti sejuk, komputer, telefon bimbit dan ‘small appliances’ seperti radio and sistem audio, DVD/VCD player, kamera digital, kamera video, printer, scanner, mesin faks, modem and router, periuk nasi, microwave oven, cerek elektrik, blender, kipas, seterika, vacuum cleaner, pengering rambut, pemanas air **tidak termasuk** lampu kalimantang dan bateri.
7. Bagi memudahkan tuan-tuan dan puan-puan menghantar ‘house e-waste’ tersebut, tong-tong pengumpulan e-waste ada disediakan disekitar tapak majlis ini.

Y. Berhormat, Dato’-Dato’, Tuan-tuan dan Puan-puan,

1. Bagi mengakhiri ucapan saya ini, saya ingin mengambil kesempatan untuk menyeru para hadirin sekalian agar kita sama-sama menjaga kesejahteraan alam sekitar ini. Ianya adalah satu Anugerah Tuhan yang wajar kita hargai bersama. Kita perlu sama-sama bertindak dan bermuafakat bagi memastikan segala isu dan permasalahan alam sekitar dapat diatasi sepertimana slogan JAS iaitu **“Alam Sekitar Tanggungjawab Bersama”**.
2. Sebagai khalifah di bumi ini, marilah kita bersama menjalankan tanggungjawab kita untuk memelihara alam sekitar. Justeru itu, kita perlu memikirkan langkah-langkah yang terbaik yang boleh dilakukan dalam menangani permasalahan alam sekitar agar kesihatan dan kualiti persekitaran kita akan menjadi lebih baik untuk penggunaan generasi kini dan generasi akan datang.

Akhir kata Selamat Menyambut Hari Bumi.

**“Protect Our Species”** atau **“Lindungi Spesies Kita”.**

Sekian, Wabillahitaufik Walhidayah Wassalamualaikum Warahmatullahi Wabarakatuh. Terima kasih.